title: Препоръка на Комисията от 24 юли 2018 година във връзка с указанията относно критериите за равно третиране и прозрачност, които да се прилагат от ЕМОПС за електроенергия и ЕМОПС за газ при разработване на техните десетгодишни планове за развитие на мрежата (ТYNDP), както е предвидено в приложение III, точка 2, подточка 5 към Регламент (ЕС) № 347/2013 на Европейския парламент и на Съвета

text:
               27.7.2018

               BG

               Официален вестник на Европейския съюз

               C 265/1

      ПРЕПОРЪКА НА КОМИСИЯТА
      от 24 юли 2018 година
      във връзка с указанията относно критериите за равно третиране и прозрачност, които да се прилагат от ЕМОПС за електроенергия и ЕМОПС за газ при разработване на техните десетгодишни планове за развитие на мрежата (ТYNDP), както е предвидено в приложение III, точка 2, подточка 5 към Регламент (ЕС) № 347/2013 на Европейския парламент и на Съвета
      (2018/C 265/01)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз, и по-специално член 172 от него,
      като взе предвид приложение III, точка 2, подточка 5 към Регламент (ЕС) № 347/2013 на Европейския парламент и на Съвета от 17 април 2013 г. относно указания за трансевропейската енергийна инфраструктура и за отмяна на Решение № 1364/2006/ЕО, както и за изменение на регламенти (ЕО) № 713/2009, (ЕО) № 714/2009 и (ЕО) № 715/2009 (1) („Регламент за трансевропейската електроенергийна мрежа (ТЕN-E)“),
      като има предвид, че:

                  (1)

                  Десетгодишните планове за развитие на мрежата за електроенергия и за газ („ТYNDP“) са необвързващи общоевропейски документи, разработвани и публикувани на всеки две години от Европейската мрежа на операторите на преносни системи за електроенергия („ЕМОПС за електроенергия“) и Европейската мрежова на операторите на преносни системи за газ („ЕМОПС за газ“) съответно с цел да се извърши оценка, при спазване на всички правни изисквания, на това как всички проекти от европейско значение допринасят за подобряването на европейските електроенергийни и газови системи.

                  (2)

                  Регламентът за ТЕN-E изисква обхващане на кандидатстващите проекти в електроенергийния и газовия сектор от съответните ТYNDP като предварително условие за включването им в списъците на Съюза на проекти от общ интерес.

                  (3)

                  Регламентът за TEN-E изисква от Европейската комисия да издаде указания относно критериите, които да се прилагат от ЕМОПС за електроенергия и ЕМОПС за газ при разработването на съответните им ТYNDP, за да се осигури равно третиране и прозрачност на процеса.

                  (4)

                  Комисията изготви настоящите необвързващи указания относно ключовите принципи, които следва да се спазват, и аспектите, които следва да се уточнят в документите за практическо изпълнение, приемани и използвани от ЕМОПС за електроенергия и ЕМОПС за газ при разработването на съответните им ТYNDP,

            ПРИЕ НАСТОЯЩАТА ПРЕПОРЪКА:

                  1.

                  Европейските мрежи на операторите на преносни системи за електроенергия („ЕМОПС за електроенергия“) и за газ („ЕМОПС за газ“) следва да спазват правно необвързващите указания от приложението към настоящата препоръка. Посочените указания следва да помогнат за осигуряване на равно третиране и прозрачност на процеса по разработване на десетгодишните планове за развитие на мрежата, както се изисква съгласно приложение III, точка 2, подточка 5 към Регламента за ТЕN-E (Регламент (ЕС) № 347/2013).

                  2.

                  Настоящата препоръка се публикува в Официален вестник на Европейския съюз.

         Съставено в Брюксел на 24 юли 2018 година.

               За Комисията

            Miguel ARIAS CAÑETE

               Член на Комисията

         (1)  OВ L 115, 25.4.2013 г., стp. 39.

         ПРИЛОЖЕНИЕ
         1.   ВЪВЕДЕНИЕ

         1.1.   Цел на указанията

         Препоръката на Комисията „Указания относно критериите за равно третиране и прозрачност, които да се прилагат от Европейската мрежа на операторите на преносни системи за електроенергия („ЕМОПС за електроенергия“) и за газ („ЕМОПС за газ“) при разработване на техните десетгодишни планове за развитие на мрежата („ТYNDP“)“ („указанията“) отговаря на разпоредбите на Регламент (ЕС) № 347/2013 на Европейския парламент и на Съвета от 17 април 2013 г. относно указания за трансевропейската енергийна инфраструктура и за отмяна на Решение № 1364/2006/ЕО, както и за изменение на регламенти (ЕО) № 713/2009, (ЕО) № 714/2009 и (ЕО) № 715/2009 („Регламент за трансевропейската електроенергийна мрежа (ТЕN-E)“) (1).
         Плановете ТYNDP за пренос на електроенергия и газ са всеобхватни и актуални референтни документи на ЕС за преносните мрежи за електроенергия и газ. ТYNDP са двугодишни документи, съдържащи преглед на плановете за разширяване на преноса, определени като необходими, за да се гарантира, че преносната мрежа улеснява постигането на целите на енергийната политика на ЕС. Въз основа на ТYNDP се изготвя списъкът на проектите от общ интерес („ПОИ“) в секторите на електроенергията и природния газ. Само проекти в областта на газа и електроенергията, които са включени в плановете ТYNDP, могат да кандидатстват за признаване като ПОИ, като оценката им се основава в значителна степен на специфичните за съответния проект анализи на разходите и ползите, които се предоставят от ТYNDP.
         В указанията се съдържат пояснения за правната рамка, прилагана в процеса на разработване и приемане на плановете ТYNDP. Те имат за цел осигуряване на справедлив, равноправен и прозрачен процес за включване на проекти в ТYNDP чрез определяне на структура, съдържание и принципи, които гарантират съгласуваност на двата процеса за ТYNDP и единно тълкуване на приложимите принципи и правила от двата типа оператори ЕМОПС. Указанията предоставят обща рамка за приемането, преразглеждането и прилагането на документите за практическо изпълнение, които да се приемат и използват съответно от ЕМОПС за електроенергия и ЕМОПС за газ с цел гарантиране на равно третиране и прозрачност на тези процеси.
         Разработването на такива указания се изисква съгласно точка 2, подточка 5 от приложение III към Регламента за ТЕN-E във връзка с процеса на изготвяне на регионални списъци за определяне на проекти от общ интерес („ПОИ“): „… Комисията публикува указания относно критериите, които да се прилагат от ЕМОПС за електроенергия и ЕМОПС за газ при разработването на съответните десетгодишни планове за развитие на мрежата в съответствие с подточки 3 и 4 с цел осигуряване на равно третиране и прозрачност на процеса.“ Разпоредбите относно процесите за ТYNDP, установени съгласно указанията, се прилагат към всеки проект, който се разглежда за включване в съответния ТYNDP, независимо от намеренията на организатора дали той да бъде представен като кандидат в по-нататъшния процес за подбор на ПОИ.
         Тези указания не са правно обвързващи. Всички бъдещи методи, инструменти и графици, които да се използват от ЕМОПС за електроенергия и ЕМОПС за газ в процесите на разработване на ТYNDP, следва да отговарят изцяло на изискванията на Регламент (ЕО) № 714/2009 (2), Регламент (ЕО) № 715/2009 (3) на Европейския парламент и на Съвета, Регламента за ТЕN-E и указанията.
         1.2.   Адресати

         Адресати на указанията са ЕМОПС за електроенергия и ЕМОПС за газ. Критериите, прилагани от ЕМОПС в съответствие с настоящия документ, се отнасят за:

                     —

                     всички организатори на проекти, които планират разработването на проект на инфраструктура за пренос на електроенергия, която е разположена изцяло или частично в поне една държава, представена в ЕМОПС за електроенергия, и за която се приема, че е от европейско значение (4), и за организатори на проекти за съхранение, които планират разработването на проекти за съхранение на електроенергия на територията на Европейския съюз и спазват техническите ограничения, определени в приложение II към Регламента за ТЕN-E, или на всякакво оборудване или инсталации, които са от основно значение за безопасната, сигурна и ефективна работа на системата,

                     —

                     всички организатори на проекти, които планират разработването на инфраструктурен проект за пренос на газ от европейско значение: газопроводи, подземни хранилища, съоръжения за приемане, съхраняване и регазификация или понижаване на налягането на втечнен природен газ (ВПГ) или сгъстен природен газ (СПГ) или всякакво оборудване или инсталации, които са от основно значение за безопасната, сигурна и ефективна работа на системата или за осигуряване на възможност за реверсивно подаване на газ.

               2.   ДЕСЕТГОДИШНИ ПЛАНОВЕ ЗА РАЗВИТИЕ НА МРЕЖАТА (ТYNDP)

         2.1.   Правни изисквания

         Плановете ТYNDP за електроенергия и ТYNDP за газ се разработват съответно от ЕМОПС за електроенергия и ЕМОПС за газ съгласно съответния член 8 от Регламент (ЕО) № 714/2009 и член 8 от Регламент (ЕО) № 715/2009. Необвързващите ТYNDP за целия Съюз се приемат и публикуват на всеки две години и включват моделиране на интегрираната мрежа, разработване на сценарии, европейска прогноза за адекватността на производството или европейска прогноза за адекватността на доставките (според случая), както и оценка на устойчивостта на системата.
         ТYNDP се основават на националните инвестиционни планове, като се вземат предвид регионалните инвестиционни планове и, ако е целесъобразно, общосъюзните аспекти на планиране на мрежата, и подлежат на анализ на разходите и ползите с използване на установената методология в съответствие с Регламента за ТЕN-E. По отношение на трансграничните междусистемни връзки ТYNDP се основават също така на разумните потребности на различните ползватели на системата и включват дългосрочните задължения на инвеститорите, като набелязват също така пропуски в инвестициите, най-вече по отношение на трансграничните капацитети.
         В съответствие с член 9, параграф 2 от Регламент (ЕО) № 714/2009 и Регламент (ЕО) № 715/2009, както и с член 6, параграф 3, буква б) от Регламент (ЕО) № 713/2009 на Европейския парламент и на Съвета (5), Агенцията за сътрудничество между регулаторите на енергия („Агенцията“) предоставя надлежно мотивирано становище относно проектите на ТYNDP, както и препоръки до ЕМОПС, когато счита, че съответният проект на ТYNDP не допринася за недискриминацията, ефективната конкуренция, ефикасното и сигурно функциониране на вътрешните пазари или за задоволителна степен на трансгранична взаимосвързаност, отворена за достъп на трети страни.
         Законът изисква от ЕМОПС (6) да провеждат обстоен процес на консултации по време на подготовката на ТYNDP. Консултациите трябва да бъдат провеждани на ранен етап и по открит и прозрачен начин, като в тях се включват всички съответни участници на пазара, националните регулаторни органи и други национални органи, предприятия за доставка и производство на електроенергия или производствени предприятия. Те трябва да определят възгледите и предложенията на всички заинтересовани страни по време на процеса на вземане на решения. Всички документи и протоколи, свързани с консултациите, се оповестяват публично.
         Регламентът за ТЕN-E, по силата на който е установен процесът за определяне на ПОИ, изисква включването в ТYNDP на кандидатстващите проекти в електроенергийния и газовия сектор като предварително условие за включването им в списъците на ПОИ (7) за целия Съюз.
         И накрая, законът изисква от ЕМОПС за газ да се осигури съгласуваност и съответствие между дългосрочните прогнози за наблюдение на качеството на газа, публикувани на всеки две години, и ТYNDP за газ, които са същевременно в процес на подготовка. Процесът на консултации със заинтересованите страни, използван при разработването на ТYNDP, трябва да бъде разширен с включване на точка за качеството на газа.
         2.2.   Принципи, които трябва да се спазват от ЕМОПС в процеса за ТYNDP

         С цел да се осигури равно третиране и прозрачност на процесите за ТYNDP и при наблюдението от Агенцията, както е определено в член 9 от Регламент (ЕО) № 714/2009 и Регламент (ЕО) № 715/2009, ЕМОПС за електроенергия и ЕМОПС за газ следва:

                     —

                     да организират за своите ТYNDP за електроенергия и природен газ прозрачни и недискриминационни процеси за набелязване и включване на всички проекти за електропреносна и газопреносна инфраструктура от европейско значение, независимо от това дали организаторите им са членове на ЕМОПС, или не,

                     —

                     да популяризират процесите за ТYNDP, да провеждат консултации със заинтересованите страни в моменти на вземането на особено важни решения и относно проектите на ТYNDP, като създават възможности за включването им в процеса. При възникване на необходимост и по искане на ЕМОПС съответните асоциации на заинтересовани страни могат да бъдат включени по конкретни поводи в процеса с консултантска роля. Съответните асоциации на заинтересовани страни може също така да бъдат редовно информирани относно текущите процеси за ТYNDP,

                     —

                     да осигуряват прозрачност относно въведените данни и резултатите от процесите за ТYNDP съгласно методологията за анализ на разходите и ползите, давайки например възможност на всяка заинтересована страна да разбере оценката, извършвана от ЕМОПС,

                     —

                     да осигурят — от заявлението за проект до окончателното разработване на ТYNDP — справедлив и недискриминационен достъп на организаторите на проекти до информация във връзка с оценката на техния проект, извършена по методологията за анализ на разходите и ползите.

               С цел да се осигури съгласуваност между ТYNDP и процеса за подбор на ПОИ ЕМОПС следва да провеждат редовно консултации с Комисията и Агенцията и да ги информират относно процесите за ТYNDP, по-специално във връзка с включването и оценката на проектите. Това ще даде възможност на ЕМОПС да изпълнят своевременно препоръките на Комисията и Агенцията за съответните окончателни ТYNDP.
         3.   ПРЕДСТАВЯНЕ НА ПРОЕКТИ ЗА ВКЛЮЧВАНЕ В ТYNDP

         В ТYNDP за електроенергия и газ се включват всички инфраструктурни проекти за пренос на електроенергия и газ от европейско значение, както е определено в Регламент (ЕС) № 347/2013.
         С цел да се осигури: 1) справедлив и недискриминационен процес за включване на проекта в ТYNDP, 2) прозрачността на процеса и 3) общата съгласуваност на отделните подходи, ЕМОПС за електроенергия и ЕМОПС за газ следва да събират и валидират своевременно всички заявления за проекти, включително:

                     —

                     период за представяне на заявления с подходящ срок на действие, за да се даде възможност на организаторите на проекти да ги представят заедно с необходимата информация, съдържаща и всички важни практически подробности за включване в ТYNDP; датите за начало и край за представяне на заявления ще бъдат оповестени в уебсайтовете на ЕМОПС; едни и същи срокове са в сила за всички организатори на проекти през цялото времетраене на процеса. Всички организатори на проекти следва да имат достъп до една и съща информация през целия процес, а ако пояснения или допълнителна информация във връзка с целия процес бъдат поискани от даден организатор, ЕМОПС следва да ги доведат до знанието и на всички останали организатори на проекти, за които те могат да представляват интерес,

                     —

                     срок за проверка, който следва да даде достатъчно време, за да може всички заявления да съдържат важните данни за сравними инфраструктурни проекти (напр. етап на разработване и дата за пускане в експлоатация) и да има общо разбиране относно данните по проектите между ЕМОПС за електроенергия или ЕМОПС за газ и всеки от организаторите на проекти,

                     —

                     публикуването на уебсайта на съответните ЕМОПС на списъка на проектите, разглеждани за включване в ТYNDP, следва да се извърши в разумен срок с оглед да се осигури прозрачността и ранното предоставяне на основната информация, определяща проектите,

                     —

                     обществена консултация в подходящ срок, така че да се даде възможност на всяка заинтересована страна да предостави мнение относно всеки проект на ТYNDP.

               4.   ДОКУМЕНТИ НА ЕМОПС ЗА ПРАКТИЧЕСКО ИЗПЪЛНЕНИЕ

         С цел да се осигури изпълнението на указанията и спазването на посочените по-горе принципи ЕМОПС за електроенергия и ЕМОПС за газ трябва да разработят конкретни документи за практическо изпълнение, които да предоставят на организаторите на проекти насоки за процедурните стъпки и необходимата информация, която трябва да се предостави за включване на техните проекти в съответните ТYNDP.
         Тези документи следва да се разработят и приемат от съответните ЕМОПС след консултации със съответните заинтересовани страни и като се вземат надлежно предвид препоръките на Комисията и Агенцията.
         При следващите процеси за ТYNDP преразглеждането и актуализациите на документите за практическо изпълнение могат да бъдат инициирани от съответните ЕМОПС след консултации с Комисията и Агенцията или по искане на Комисията.
         Тъй като включването на неподходящи заявления за проекти би засегнало моделирането на мрежите за пренос на електроенергия и газ, излагайки евентуално на риск своевременното приемане на ТYNDP и целта за прозрачност при разработването на електроенергийните и газовите мрежи в Съюза, предвидени в съображение 9 от Регламент (ЕО) № 714/2009 и съображение 18 от Регламент (ЕО) № 715/2009, ЕМОПС за електроенергия и ЕМОПС за газ следва да определят в своите документи за практическо изпълнение критерии за включването или изключването на представените проекти. За да бъдат приети за включване в ТYNDP, всички проекти следва да изпълняват тези административни и технически изисквания, описани в съответните документи на ЕМОПС за практическо изпълнение.
         В документите за практическо изпълнение следва да се даде кратко пояснение относно процесите за ТYNDP, включително сроковете за всяка от стъпките по ТYNDP, тяхната връзка с процеса на подбор на ПОИ и да се посочат административните и техническите критерии, които трябва да бъдат изпълнени, за да може даден проект да стане част от съответния ТYNDP. Тези критерии може да се групират в различни категории и да се прилагат в зависимост от категорията на организатора на проекта, вида на инфраструктурата, която ще изпълни съответният проект, както и от постигнатия напредък по проекта, при осигуряване на прозрачност на процеса и равно третиране на всички участващи организатори на проекти. Организаторите на проекти, които са вече включени в предходни ТYNDP, трябва да подадат ново официално заявление за включване в подготвяния ТYNDP. Включването на даден проект в предходни ТYNDP може все пак да даде възможност за опростена процедура на кандидатстване за текущите ТYNDP, която следва да бъде описана в документите на ЕМОПС за практическо изпълнение.
         Окончателното решение за включването на даден проект в списъка на проекти по ТYNDP е в правомощията на компетентния ЕМОПС, като всяко решение за отхвърляне на включването на даден проект в ТYNDP следва да бъде надлежно обосновано.
         4.1.   Административни и технически критерии за организатори на проекти и проекти, разглеждани за включване в ТYNDP

         Административните и техническите критерии следва да се разработят, като се вземат предвид следните аспекти:

                     —

                     Организаторите на проекти, които планират да разработят инфраструктурен проект за включване в съответния ТYNDP, следва да докажат своята надеждност, изразяваща се във финансова възможност и техническа компетентност за изпълнение на съответния проект със собствени усилия или като използват подизпълнители. Независимо от различните категории, към които се отнасят организаторите на енергийни инфраструктурни проекти, процесите за включване в ТYNDP следва да се основават на административни критерии, които да гарантират справедливо и недискриминационно третиране на всеки организатор на проекти, като същевременно гарантират доказване на стабилността на разглежданите проекти.

                     —

                     В зависимост от постигнатия напредък по проекта, организаторите на проекти следва да докажат стабилността на проекта, разглеждан за включване в съответния ТYNDP, и да представят доказателства, даващи възможност на ЕМОПС да извърши оценка на европейската му значимост. Независимо от различните категории, към които се отнасят организаторите на енергийни инфраструктурни проекти, тези от тях, които се обсъждат за включване в ТYNDP, следва да изпълняват определени минимални технически критерии, подробности за които трябва да се дадат в съответния документ на ЕМОПС за практическо изпълнение. Тези технически изисквания и съответните минимални прагове — ако са приложими — следва да имат за цел придаване на европейска значимост на проектите от търговска гледна точка или от гледна точка на сигурността на доставките.

                     —

                     За да се докаже стабилността на проектите, обсъждани за включване в ТYNDP, организаторите на проекти следва да бъдат задължени да представят доказателства във връзка с предприетите вече действия за иницииране и/или стартиране на изпълнението на съответния проект (напр.: статут на ПОИ в последния актуален национален план за развитие или подписани споразумения между министерствата или регулаторите на съответните държави, или извършване на (предварителни) проучвания за осъществимост). ЕМОПС следва да гарантират, че когато изискват от организаторите на проекти да доказват своята финансова възможност и техническата си компетентност за изпълнението на даден проект или да доказват стабилността на съответния проект, тези изисквания няма да бъдат непропорционални за различните категории организатори на проекти. Ако поставянето на различни изисквания е обосновано, ЕМОПС следва да гарантират, че сходна или подходяща степен на подробност и доказателствена сила се изисква от всички организатори на проекти.

               4.2.   Обработка на данните

         4.2.1.   Използване на данните и публичен достъп до тях

         Административните документи, предоставени от организаторите на проекти на етапа на подаване и отнасящи се до техния правен статут, финансова възможност и техническа компетентност (посочени в раздел 4.1), следва да бъдат използвани от ЕМОПС единствено с цел да се осигури изпълнението на административните критерии, определени в техните документи за практическо изпълнение, и следва да се обработват като поверителни от ЕМОПС в съответствие с вътрешните им правила, освен ако не са вече публично достояние.
         Техническите сведения, предоставени от организаторите на проекти, и прогнозните ползи от проектите, оценени по методологията за анализ на разходите и ползите, следва да бъдат оповестени от ЕМОПС в рамките на процесите за ТYNDP.
         Данните за цените, предоставени от организаторите на проекти за проектите с оглед на включването им в ТYNDP, се оповестяват от ЕМОПС. Изключения могат да се направят, ако данните са обявени за поверителни от съответните организатори на проекти. Когато случаят е такъв, това трябва да бъде посочено в документите на ЕМОПС за практическо изпълнение.
         В контекста на процедурата на подбор на ПОИ регионалните групи, създадени съгласно Регламента за ТЕN-E, следва да имат обаче достъп до всички данни за цените, предоставени от организаторите на проекти в рамките на процесите за ТYNDP.
         Обобщени или общи резултати могат да бъдат публикувани от ЕМОПС за електроенергия и ЕМОПС за газ или използвани на публични прояви в съответствие с документите за практическо изпълнение и техните вътрешни правила.
         4.2.2.   Коригиране на въведените данни

         Когато информационните и техническите данни, подадени за проекта, са неточни, защото не отговарят на указанията и документите на ЕМОПС за практическо изпълнение, организаторът на проекта следва да има възможност да съобщи коригираната информация на съответния ЕМОПС в рамките на периода за проверка на съответствието в срока, определен в документите на ЕМОПС за практическо изпълнение, но не по-късно от края на обществената консултация относно ТYNDP.
         Този срок следва да предвижда ясно и предварително определена времева рамка, която да осигури достатъчно време за нормално подаване на коригираната информация, както и евентуално необходимия обмен на информация или пояснения между компетентния ЕМОПС и съответния организатор на проект.
         Ако бъдат установени някакви несъответствия в коригираната информация, съответно ЕМОПС за електроенергия и ЕМОПС за газ (в зависимост от случая) следва да обсъдят и да вземат решение съвместно с организаторите на проекти относно включването на съответния проект в списъка с проекти на ТYNDP. Всички решения на ЕМОПС за електроенергия и ЕМОПС за газ във връзка с корекциите на информацията относно проекта следва да бъдат обосновани най-малко с причината за приемане или неприемане на поисканите промени и споделени със съответните организатори на проекти, Комисията и Агенцията. Ако несъответствията биха повлияли на възможното включване на проекта в ТYNDP, ЕМОПС могат да се консултират по случая с Комисията и Агенцията, преди да вземат решението.
         Тъй като проектите претърпяват непрекъснато изменения между подаването на заявление за включване в ТYNDP и публикуването на ТYNDP, за повече яснота в ТYNDP следва да бъде ясно определена датата на валидност на проектните данни в ТYNDP.
         Подлежащите на уточнение срокове, установени за етапа на коригиране на въведените данни, не бива да застрашават графика на цялостния процес за ТYNDP и следва да бъдат ясно определени в документите на ЕМОПС за практическо изпълнение.
         4.2.3.   Достъп на организаторите до резултатите от оценката и данните на ТYNDP

         Когато е уместно и в съответствие с методологията за анализ на разходите и ползите ЕМОПС следва да предоставят на организаторите на проекти достатъчно време преди консултациите по проекта на ТYNDP резултатите от оценката на техните проекти. При поискване организаторите на проекти следва да получат възможност да участват в двустранна среща с представители на съответния ЕМОПС, за да разберат по-добре резултатите от оценката на своите проекти.
         В допълнение на резултатите, публикувани в доклада за ТYNDP, всеки организатор на проект има право на достъп до по-подробна информация относно своя проект, доколкото ЕМОПС за електроенергия и ЕМОПС за газ разполагат с такава в рамките на процеса на оценка.
         Освен това, от съображения за равно третиране, компетентните ЕМОПС следва при поискване да предоставят в най-краткия технически възможен срок и достатъчно време преди приемането на ТYNDP въведените данни и резултатите, ако организаторът на проекта отправи такова искане за подробно обяснение на оценката (включително хипотезите за моделиране на пазара и мрежите).
         4.2.4.   Право на организаторите да поискат преразглеждане на оценката на проекта

         В случай на несъгласие с компетентните ЕМОПС относно оценката, извършена в съответствие с методологията за анализ на разходите и ползите, организаторът на проекта следва да има правото да поиска преразглеждане на оценката на своя проект. Това искане следва да бъде надлежно мотивирано и обосновано от организатора.
         На етапа на преразглеждане ЕМОПС следва да се консултират с Комисията и Агенцията и, ако сметнат за необходимо, може да се консултират по конкретен повод и със съответните заинтересовани страни при обсъждане на аргументите на организаторите на проекти. При вземане на окончателното си решение компетентните ЕМОПС следва надлежно да отчетат изразените съображения.
         Следните елементи, за които се приема, че са били вече обсъдени със заинтересованите страни по-рано в рамките на процеса, не подлежат на обсъждане на етапа на преразглеждане: хипотезите и данните от сценариите, методологиите за анализ на разходите и ползите и данните относно проектите, предоставени в рамките на процеса.

            (1)  OВ L 115, 25.4.2013 г., стp. 39

            (2)  OВ L 211, 14.8.2009 г., стp. 15.

            (3)  OВ L 211, 14.8.2009 г., стp. 36.

            (4)  Както е определено съгласно Регламент (ЕО) № 714/2009 и Регламент (ЕО) № 715/2009: В плановете за развитие на мрежата следва да се включват жизнеспособни мрежи за пренос на електроенергия и газ и необходимите регионални свързващи точки, подходящи от търговска гледна точка или от гледна точка на сигурността на доставките.

            (5)  OВ L 211, 14.8.2009 г., стp. 1.

            (6)  Член 10 от Регламент (ЕО) № 714/2009 и Регламент (ЕО) № 715/2009.

            (7)  Съображение 21 и приложение III, точка 2, подточки 3 и 4 към Регламента за ТЕN-E.


title: Препоръка на Съвета от 13 юли 2018 година относно националната програма за реформи на Естония за 2018 г. и съдържаща становище на Съвета относно програмата за стабилност на Естония за 2018 г.

text:
               10.9.2018

               BG

               Официален вестник на Европейския съюз

               C 320/24

      ПРЕПОРЪКА НА СЪВЕТА
      от 13 юли 2018 година
      относно националната програма за реформи на Естония за 2018 г. и съдържаща становище на Съвета относно програмата за стабилност на Естония за 2018 г.
      (2018/C 320/06)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,
      като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 5, параграф 2 от него,
      като взе предвид препоръката на Европейската комисия,
      като взе предвид резолюциите на Европейския парламент,
      като взе предвид заключенията на Европейския съвет,
      като взе предвид становището на Комитета по заетостта,
      като взе предвид становището на Икономическия и финансов комитет,
      като взе предвид становището на Комитета за социална закрила,
      като взе предвид становището на Комитета за икономическа политика,
      като има предвид, че:

                  (1)

                  На 22 ноември 2017 г. Комисията прие годишния обзор на растежа, с което постави началото на европейския семестър за 2018 г. за координация на икономическите политики. В него надлежно беше отчетен Европейският стълб на социалните права, обявен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 22 март 2018 г. Въз основа на Регламент (ЕС) № 1176/2011 на Европейския парламент и на Съвета (2) на 22 ноември 2017 г. Комисията прие също Доклад за механизма за предупреждение, в който Естония не е посочена като държава членка, за която ще се извърши задълбочен преглед. На същата дата Комисията прие и препоръка за препоръка на Съвета относно икономическата политика на еврозоната, която беше одобрена от Европейския съвет на 22 март 2018 г. На 14 май 2018 г. Съветът прие Препоръката относно икономическата политика на еврозоната (3) (наричана оттук нататък „препоръка за еврозоната“).

                  (2)

                  Като държава членка, чиято парична единица е еврото, и с оглед на тясната взаимообвързаност между икономиките в икономическия и паричен съюз, Естония следва да гарантира пълното и навременно изпълнение на препоръката относно еврозоната, както е посочено в препоръките по-долу, по-специално в препоръка 1.

                  (3)

                  Докладът за Естония за 2018 г. беше публикуван на 7 март 2018 г. В него бе оценен напредъкът на Естония в изпълнението на специфичните за държавата препоръки, приети от Съвета на 11 юли 2017 г. (4), последващите действия във връзка с препоръките, отправени към Естония през предходните години, както и напредъкът на страната по националните ѝ цели по стратегията „Европа 2020“. Анализът на Комисията ѝ даде основание да заключи, че в Естония не са налице макроикономически дисбаланси.

                  (4)

                  На 26 април 2018 г. Естония представи своята национална програма за реформи за 2018 г. и своята програма за стабилност за 2018 г. Двете програми бяха оценени едновременно, за да бъдат отчетени взаимовръзките между тях.

                  (5)

                  Съответните специфични за страната препоръки бяха отразени при програмирането на европейските структурни и инвестиционни фондове (ЕСИ фондове) за периода 2014—2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета (5), когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на ЕСИ фондовете с доброто икономическо управление.

                  (6)

                  Спрямо Естония понастоящем се прилагат предпазните мерки на Пакта за стабилност и растеж. Правителството планира да премине от дефицит по консолидирания държавен бюджет от 0,3 % от БВП през 2017 г. към излишък от 0,2 % от БВП през 2018 г. и 0,5 % от БВП през 2019 г., а след това да премине към балансиран бюджет. Средносрочната бюджетна цел е структурен дефицит от 0,5 % от БВП. Съгласно програмата за стабилност за 2018 г. преизчисленият (6) структурен дефицит се очаква да достигне 0,8 % от БВП през 2018 г., 0,4 % от БВП през 2019 г. и да остане с малък дефицит след това. Съотношението на консолидирания държавен дълг към БВП се очаква да остане под 9 % от БВП през 2018 г. и 2019 г. и да се понижи до 5,3 % от БВП до 2022 г. Макроикономическият сценарий в основата на тези бюджетни прогнози е благоприятен. Неблагоприятните рискове за хипотезите относно прираста на приходите са свързани предимно с някои от мерките, които не са добре конкретизирани, което засяга всички години от програмния период.

                  (7)

                  За 2018 г. на Естония се препоръчва да поддържа своята средносрочна бюджетна цел. Това е съвместимо с максимален номинален темп на растеж на нетните първични държавни разходи (7) в размер на 6,1 %, което съответства на допустимо влошаване на структурното салдо от 0,2 % от БВП. Според прогнозата на Комисията от пролетта на 2018 г. има риск от известно отклонение от това изискване през 2018 г. През 2019 г., с оглед на прогнозираната разлика от 2,7 % между фактическия и потенциалния БВП в Естония, както и поради това, че планираният растеж на БВП е под очаквания потенциален растеж, номиналният темп на растеж на нетните първични държавни разходи не следва да надвиши 4,1 %, което съответства на структурна корекция от 0,6 % от БВП, произтичаща от общоприетата корекционна матрица на изискванията съгласно Пакта за стабилност и растеж. Според прогнозата на Комисията от пролетта на 2018 г., ако политиките не бъдат променени, има риск от известно отклонение от това изискване през 2019 г., както и за 2018 г. и 2019 г., взети заедно. Като цяло Съветът е на мнение, че Естония трябва да има готовност да предприеме допълнителни мерки за гарантиране на съответствие през 2018 г. и 2019 г.

                  (8)

                  Основно предизвикателство пред Естония остава осигуряването на адекватна мрежа за социална сигурност с подкрепата на по-добро предоставяне на услуги. Разходите на Естония за социалната закрила (около 16 % от БВП) са по-ниски, отколкото средната стойност за Европейския съюз (около 28 % от БВП). Въздействието на социалните трансфери за намаляването на бедността се подобрява, но все още е слабо и под средното за Съюза. В Естония все още е голям делът на застрашените от бедност, особено хората с увреждания, безработните домакинства и възрастните хора, особено тези, които живеят сами. Неравенството в доходите — 5,6 % през 2016 г. продължава да е по-голямо от средното за Съюза (5,2 % през 2016 г.) въпреки неотдавнашните подобрения. Предприемат се някои стъпки за осигуряване на достатъчни семейни обезщетения в полза на многочленните семейства, което допълнително намали относителната бедност сред децата. Обезщетението за минимален доход бе увеличено и придружено от стимули за завръщане на работа. Плащането на надбавка в размер на 115 EUR за лица с ниски пенсии, които живеят сами, бе първата стъпка в борбата с много високия процент на застрашените от бедност, характерен за тази група. Разликата между хората с увреждания и тези без увреждания, изложени на риск от бедност или социално изключване (20,9 % през 2016 г.), е по-висока от средната за Съюза (10,1 %). Финансирането на услуги за дългосрочни грижи не отговаря на потребностите на застаряващото население. Все още предстои да се види въздействието на сегашната административна реформа при предоставянето на висококачествени услуги.

                  (9)

                  Разликата в заплащането между жените и мъжете продължава да бъде една от най-големите в Съюза — 25,3 %, въпреки че намалява. Балансът между професионалния и личния живот се насърчава от неотдавнашните промени в системата за родителски отпуск и социалноосигурителни плащания. Очаква се тези промени да стимулират жените да се върнат на работа по-рано и по този начин да се допринесе за намаляване на разликата в заплащането между жените и мъжете в Естония. Промените ще бъдат въведени между 2018 г. и 2020 г. Обсъжда се предложението за втория етап от реформата на родителския отпуск. Постоянната ангажираност със социалните партньори и укрепването на техния капацитет, с оглед на особено малобройната членска маса, продължават да са важни в този контекст и извън него. Предстои да бъдат приети измененията в Закона за равенството между половете, които да подобрят прозрачността на възнагражденията. След като бъдат приети, те обаче ще се прилагат само за организациите от публичния сектор. Не се очаква да бъде разработен инструмент за анализ на разликите в заплащането между половете преди 2019 г.

                  (10)

                  Бавният растеж на производителността в Естония е свързан със умерените резултати в областта на научните изследвания, технологиите и иновациите. По-малко от 0,5 % от естонските дружества декларират научноизследователски дейности през 2016 г., а интензивността на научноизследователската и развойната дейност сред предприятията е само 0,7 % от БВП — половината от средната стойност за Съюза, която е 1,3 %. Освен това няколко от показателите, измерващи иновациите, като например малките и средните предприятия, създаващи нови продукти и процеси, или вътрешнофирмени иновации, са намалели значително през последните години. Въпреки че някои дейности в икономиката са с висока добавена стойност и използват интензивно знанията, интензивността на научноизследователската и развойната дейност сред предприятията, връзките между науката и предприятията и капацитетът на предприятията в областта на иновациите и технологиите остават слаби. Публичните разходи за научни изследвания, технологии и иновации обикновено са над средните за Съюза. Недостатъчното определяне на приоритети в публичната научноизследователска дейност обаче поставя предизвикателства. Естония въведе няколко мерки за насърчаване на НИРД в икономиката, но постигането на максимално въздействие от тях представлява предизвикателство.

                  (11)

                  В контекста на европейския семестър за 2018 г. Комисията изготви подробен анализ на икономическата политика на Естония и го публикува в доклада за страната за 2018 г. Освен това Комисията направи оценка на програмата за стабилност за 2018 г., националната програма за реформи за 2018 г. и последващите действия във връзка с препоръките, отправени към Естония през предходните години. Комисията взе предвид не само тяхното значение за провеждането на устойчива фискална и социално-икономическа политика в Естония, но и степента, до която си съответстват с правилата и насоките на Съюза, предвид необходимостта от засилване на цялостното икономическо управление на Съюза чрез принос на равнище Съюз към бъдещите решения на държавите членки.

                  (12)

                  С оглед на тази оценка Съветът разгледа програмата за стабилност за 2018 г., като становището му (8) е изразено по-специално в препоръка 1 по-долу.

            ПРЕПОРЪЧВА на Естония да предприеме следните действия през 2018 г. и 2019 г.:

                  1.

                  Да гарантира, че номиналният темп на растеж на нетните първични държавни разходи не надвишава 4,1 % през 2019 г., което съответства на годишна корекция на структурното салдо от 0,6 % от БВП. Да подобри адекватността на мрежата за социална сигурност, по-специално за възрастните хора и хората с увреждания. Да предприеме мерки за намаляване на разликата в заплащането между половете, включително чрез подобряване на прозрачността на възнагражденията в частния сектор.

                  2.

                  Да насърчава научните изследвания и иновациите, по-специално чрез предоставяне на ефективни стимули за разширяване на базата от иновации.

         Съставено в Брюксел на 13 юли 2018 година.

               За Съвета

               Председател

            H. LÖGER

         (1)  ОВ L 209, 2.8.1997 г., стр. 1.

         (2)  Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси (ОВ L 306, 23.11.2011 г., стр. 25).

         (3)  ОВ C 179, 25.5.2018 г., стр. 1.

         (4)  ОВ C 261, 9.8.2017 г., стр. 1.

         (5)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕС) № 1083/2006 на Съвета (ОВ L 347, 20.12.2013 г., стр. 320).

         (6)  Салдо, коригирано спрямо фазата на икономическия цикъл и без отчитане на еднократните и временните мерки, преизчислено от службите на Комисията с помощта на общоприетата методология.

         (7)  Нетните първични държавни разходи се състоят от общите държавни разходи с изключение на разходите за лихви, разходите по програми на Съюза, които изцяло се покриват от приходи от фондове на Съюза, и недискреционните промени в разходите за обезщетения при безработица. Държавните разходи за бруто образуване на основен капитал се изглаждат за период от четири години. Дискреционните мерки по отношение на приходите или предвидено от закона увеличаване на приходите са взети под внимание. Еднократните мерки по отношение както на приходите, така и на разходите, се нетират.

         (8)  Съгласно член 5, параграф 2 от Регламент (ЕО) № 1466/97.